
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su u brutalnom oružanom napadu na civile u selu Kawelu u državi Plateauu u lipnju 2026. poginuli deseci ljudi u lokalnoj kršćanskoj zajednici, a brojne su osobe ozlijeđene te je prouzročena infrastrukturna šteta, što je odraz tragičnog ispreplitanja etničkih i vjerskih napetosti te sukoba oko resursa;
B.	budući da, unatoč opetovanim upozorenjima lokalnih zajednica, crkava, organizacija za ljudska prava i organizacija civilnog društva, nigerijske vlasti nisu uspjele spriječiti takve napade, pružiti odgovarajuću zaštitu ranjivom kršćanskom stanovništvu i ranjivim zajednicama općenito, osigurati pravodobnu i djelotvornu intervenciju ni provesti temeljite istrage i kazneni progon;
C.	budući da je taj napad dio šireg obrasca nasilja u državi Plateauu i u srednjem pojasu zemlje, uključujući napade na pretežno kršćanske poljoprivredne zajednice, tradicionalne vođe, svećenike, škole, zdravstvene ustanove i mjesta bogoslužja;
D.	budući da je sustavno nasilje u srednjem pojasu Nigerije potaknuto složenom kombinacijom vjerskih i etničkih napetosti te napetosti među zajednicama, sukoba između poljoprivrednika i nomadskih stočara, sporova oko zemljišta i vode, organiziranog kriminala, ekstremističkih aktivnosti, klimatskih pritisaka i kontinuiranog nekažnjavanja;
E.	budući da su kršćani najprogonjenija vjerska skupina na svijetu, a neuspjeh u rješavanju tog progona ugrožava zaštitu slobode vjeroispovijesti ili uvjerenja;
1.	oštro osuđuje svako nasilje nad civilima u Kawelu i u širem srednjem pojasu Nigerije; posebno žali zbog nerazmjernog utjecaja na žene i djevojčice te oštro osuđuje zabrinjavajući porast ciljanih otmica; izražava najdublju sućut obiteljima svih žrtava i svih osoba na koje je utjecao taj strašni napad, uključujući kršćansku zajednicu države Plateaua;
2.	potiče nigerijske savezne i državne vlasti da provedu temeljitu, transparentnu i neovisnu istragu masakra u Kawelu kako bi se počinitelji priveli pravdi i okončala kultura nekažnjavanja;
3.	poziva nigerijsku vladu da ojača protuterorističke operacije protiv naoružanih militanata, posebno u regiji srednjeg pojasa, i napore u borbi protiv Boko Harama i Islamske države u pokrajini zapadne Afrike;
4.	poziva nigerijsku vladu da ispravi nedostatke u obavještajnim podacima, poboljša razmjenu ranog upozoravanja, ojača civilnu zaštitu pod vodstvom države, ulaže u regionalno posredovanje, provede politike održivog upravljanja zemljištem, potiče sigurnost opskrbe hranom i riješi pitanje ekoloških čimbenika;
5.	podržava napore za uspostavu smislenog i uključivog nacionalnog dijaloga kako bi se suzbilo aktualno nasilje u više regija te naglašava da je potrebno riješiti socioekonomske čimbenike povezane s tim napadima;
6.	ponovno potvrđuje svoju nepokolebljivu predanost slobodi mišljenja, savjesti i vjeroispovijesti;
7.	poziva posebnog izaslanika EU-a za promicanje slobode vjeroispovijesti ili uvjerenja izvan EU-a da obrati posebnu pozornost na pogoršanje položaja kršćana i svih progonjenih vjerskih zajednica u Nigeriji;
8.	potiče nigerijsku vladu da u praksi prione na rješavanje situacije interno raseljenih osoba pružajući im odgovarajuće privremeno sklonište i dajući prednost njihovu sigurnom povratku u njihove matične zajednice;
9.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku te vladi i parlamentu Savezne Republike Nigerije.

